khistorydata/jeongjo-sjw-relations huggingface dataset:
정조 7년
尹承烈。以禁衛營言啓曰。一番前部前司屬嶺南軍。前以本道設賑。因傳敎停番。以海西湖西軍進番。而兩道軍兵。止於五六月當矣。七月當上番軍。例於前二朔徵召。依春初備局草記。嶺南停退一番。仍爲徵立。何如。傳曰。允。
정조 7년
大司諫金履禧。執義李濟萬。掌令安鼎大。持平徐配修啓曰。臣等俱以無似。猥叨匪據。隨逐隊行。一味含默。每自循省。徒切愧恧。自知者明。無所措躬。及登筵席。誨諭備至。伏地承聆。惶汗霑背。而大僚筵斥。又以言無讜直爲言。則臣等溺職之罪。於是尤著。以此情地。決不可一刻仍冒於臺次。請命遞斥臣等之職。答曰。勿辭。亦勿退待。
정조 7년
正言姜垣申大尹啓曰。臣等猥叨見職。效蔑絲毫。及登筵席。失措多端。至被承宣之請推。況以言無讜直。又有大僚之論斥。滿心愧恧。無地自容。以此情地。其何敢一刻冒居於臺次乎。請命遞斥臣等之職。答曰。勿辭。亦勿退待。
정조 7년
行判中樞府事鄭弘淳箚曰。伏以。殿宮上冊。克伸聖孝。群情忭賀。大小惟均。臣獨跡阻關嶺。未克獲覩盛擧。下情耿結。尙今冞切。臣於路中。伏見傳敎下者。以臣書進玉印篆文。至有錫馬之命。臣不任悚恧之至。臣之叨承是命。祗切與榮之幸。有何可紀之勞。而今玆誤恩。混及罔功。聖意雖出於飾喜。私心何安於冒受。玆將短箚。仰瀆崇嚴。伏乞聖明。亟收成命。以重賞典。以安賤分焉。答曰。省箚具悉卿懇。上冊禮成。感喜交竝。錫馬之命。寔出常典。卿其安心。勿辭領受。
정조 7년
癸卯四月二十五日辰時。上御誠正閣。右承旨入侍時。右承旨林錫喆。記事官尹行任。記注官金鳳顯。記事官李崑秀。以次進伏訖。上曰。惠堂入侍。賤臣承命出。與刑曹判書鄭民始偕入進伏。民始曰。全羅監司趙時偉緘辭回啓。有考例稟處之命矣。取考前例。則或自臣曹。或移司憲府照律。亦或有特敎分揀之時。何以爲之乎。上曰。分揀。可也。出擧條上曰。注書出去。廳注書左承旨與提調入侍。假注書李敬五。左承旨李在學。藥房提調金華鎭進伏。上曰。右承旨刑曹判書先退。上曰。今番榜中。洪義泳李東植。俱是劇逆至親云。予不欲索言。下行有司之事。亦云疲矣。大抵言路之塞。莫近日若也。國事誠可謂末如之何。雖卿宰。專以含默。爲保身之策。予於卿。亦不無慨然矣。仍命退。諸臣以次出。
정조 7년
癸卯四月二十五日午時。上御誠正閣。右副承旨入侍時。右副承旨吳大益。假注書李敬五。記事官金龍俔。記注官金鳳顯。以次進伏訖。上命書傳敎曰。觀此濟州牧使望筒。三望皆以年過六十人擬入。大臣筵奏前牧使南玄老。猶以衰病請遞。則今於改望。擬以比玄老。齒過十年。或過五六年之人。旣涉斑駁之嫌。又欠綜覈之政。參政銓官竝罷職。又命書傳敎曰。耽羅絶域也。素稱海防重鎭。體任之非輕視。萊灣無異。較之南城隋城。反有加焉。彼四窠則用廟剡。獨於此地。委之銓曹。政格也。官方也。俱無所據。今後濟州牧使。自廟堂議薦事。定式施行。仍命退。承史以次出。
정조 7년
癸卯四月二十五日申時。上御誠正閣。右承旨持公事入侍時。右承旨林錫喆。假注書李敬五。記注官金鳳顯。記事官李崑秀。檢校直閣鄭東浚。以次進伏訖。上曰。禮曹書啓。斯速修正。見于大臣後。入稟。上曰。濟州牧使薦望催促。賤臣承命出。持望筒入。上命書榻敎曰。濟州牧使改望以入。賤臣承命出。持改望入。上曰。此改望還給後。以似此小事。屢勤飭敎。慨然之意。發牌備郞。傳于左相。而酉前望筒未及。則備郞當棍汰矣。仍命退。諸臣以次出。
정조 7년
癸卯四月二十五日申時。上御誠正閣。留待大臣禮堂入侍時。判府事鄭弘淳。禮曹參議柳義養。同副承旨尹承烈。假注書李敬五。記事官金龍俔。記注官金鳳顯。以次進伏訖。弘淳進前曰。日氣不佳。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。上曰。役事順成乎。弘淳曰。一日半盡改封築。而樹木之成陰。甚忌於莎草逼近。而茂密幾至數十丈。略有疏伐者矣。上曰。當伐幾株。弘淳曰。將至百餘株矣。上曰。參議所見。何如。義養曰。臣意亦與大臣同矣。上曰。往復諸大臣。參考本朝謄錄。議稟。上曰。穴處雄偉乎。弘淳曰。然矣。弘淳曰。陵寢奉審執頉。本自愼重。苟非時急有頉。則未嘗擧論。故修改之時。雖有他小小可改。不得擅便。只就已啓下處擧行而止。修改未幾。又有執頉。事役頻數。極甚悶慮。此後凡有修改之役。雖非已執頉者。若有可改處。則便宜擧行。從後啓聞似好。而事體至重。不敢仰請。第以愚見仰達矣。上曰。卿之所奏。甚有意見。以此出擧條。載之本曹及本道謄錄。以備後考之地。可也。出擧條弘淳曰。安陵和陵莎草有頉處。旣因事役。一體修改。而凡莎草稀疎處。隨卽以莎種補缺。無或間斷。則若干有頉。可以不至於張大修改矣。在前以此申飭。非不丁寧。曲墻外稚木。隨翦去根。在所不已。而專不致意。誠可寒心。道臣奉審時。觀其勤慢。以爲考績。禮堂奉審時。或有執頉之事。則道臣不可免論責。以此申明分付。何如。上曰。依爲之。出擧條弘淳曰。各陵守護凡事。專責陵軍。而北道諸處。與畿內絶異。不但不願。亦多有逃避之患。何暇論其勤慢。究其弊。則位田復戶之無實也。位田加劃。有難遽議。而復戶則一結所食。不滿二兩錢。齋官供饋。亦從此出。未有餘瀝之及於其身。無所食而應役。豈小民可堪之道。名以給復。而不實如此。亦豈朝家本意乎。臣於歸路。探問關東京畿食復規例。則比北路豊薄。不啻遠甚。朝家恤民之政。不宜以道各異例。有所拘礙。結中雜役。一切蠲免。自是法意。況畿內陵軍。則竝與草米而蠲免。其優恤之異於他復可知。獨於北路陵軍。準捧雜役。豈事理也哉。不可無査正變通之道。田稅條外。凡係雜役。一竝勿論。俾疲殘陵軍。得以保存之意。分付道臣。何如。上曰。依爲之。出擧條弘淳曰。驛路譬人血脈。古人所論。誠切至矣。卽今驛路之凋弊。何處不然。而銀溪在北關直路。其爲緩急之恃。誠大矣。殘敗日甚。不成貌樣。苟不大加振刷。則絶站之患。當在朝夕。驛卒之所以依賴。專在位田。而金化平康之田歲。當收累百石。而爲鄕豪所占。所食不過爲百許兩錢。御史禁之而不得禁。監司禁之而亦復違拒。嶺西一路。雖謂之無法律。可也。退賭地之不論本價。法典所在。而金城之田。一賣十年。不得還推。道臣守令。非不知之。而不能査正。何以辭其責乎。一事如此。他事可知。另飭道臣。一一査決。照法嚴懲。使殘驛得以保存。擧行形止。亦令狀聞。何如。上曰。依爲之。郵官瓜期不遠云。待報瓜。各別擇差下送。可也。出擧條上曰。察訪誰也。弘淳曰。羅學素矣。上曰。北關有何弊。弘淳曰。些少之弊。有難盡達。然海族漁採。各有其節。而早晩進退。或多違時。進上封進。多有苟艱之時。最是苽魚。産於歲後。而封於十一月令。黃魚産於歲前。而封於二月令。未知魚産。或有古今之不同而然歟。封物之際。小民之奔走愁苦。誠甚悶惻。然進上事體至重。何敢議其變通。而卽蒙下問。不敢不仰達矣。上曰。聞卿所奏。係是民隱。令禮曹參考文蹟稟處。可也。出擧條弘淳曰。一路民情。何能採得於暫時去來。而民俗頑悍。殆不知有官長。一有作爲。輒發怨咨。以是之故。守令之畏土民。反有甚於小民之畏守令。紀綱所在。不勝寒心。試以一事言之。文川以至殘之邑。欲就荒廢蘆葦之地。略收其利。以捄海民難支之弊。而旁近土民。胥動浮言。殆若血戰。固已駭痛。而山林川澤。與民共之之文。本非專屬下民之意。而況此事。旣是爲民。則不可無裁抑。使遠民知有法意。以此意分付道臣。俾有所區處。何如。上曰。依爲之。出擧條上曰。向來事。今已鎭靜。而吳尙顯加資。足可以鎭安人心乎。弘淳曰。誠如上敎。今無他憂矣。仍命退。諸臣以次出。
정조 7년
行都承旨沈頤之坐。左承旨李在學坐直。右承旨林錫喆坐。左副承旨吳大益坐。右副承旨黃昇源坐直。同副承旨尹承烈坐。注書李祖承病尹行任仕直。假注書金孝建仕。事變假注書李寅采仕。
정조 7년
傳于李在學曰。試官以下入侍。
정조 7년
以副校理李錫夏牌不進罷職傳旨。傳于黃昇源曰。只推。更爲牌招。
정조 7년
以副校理李錫夏再牌不進罷職傳旨。傳于李在學曰。只推。更爲牌招。
정조 7년
兵曹口傳政事。副司直金宇鎭單付。
정조 7년
李敬五有頉。代以金孝建爲假注書。
정조 7년
黃昇源啓曰。假注書金孝建。時無職名。令該曹。依例付軍職。冠帶常仕。何如。傳曰。允。
정조 7년
李寅采有頉。代以宋翼孝爲事變假注書。
정조 7년
傳于黃昇源曰。當該製述官拿處。
정조 7년
黃昇源。以戶曹言啓曰。德陵崇陵改封築。安陵純陵和陵。陵上莎草修改時。京司員役工匠等。米布分等題給後。草記事。命下矣。京司員役工匠賞格。依癸未年例題給後。別單書入之意。敢啓。傳曰。知道。
정조 7년
黃昇源。以兵曹言啓曰。依傳敎。濟州武科人中。部薦人部將。仕滿一窠代。擬入之意。敢啓。傳曰。知道。
정조 7년
兵曹口傳政事。以李景哲爲部將。副司果丁允泰單付。
정조 7년
李在學。以備邊司言啓曰。廟薦則雖罷職不敍。備擬與否。草記事。命下矣。廟薦則罷職及罷職不敍人。不拘擬望。曾有已例。故昨日濟州牧使望。乃敢援例擬入矣。受點後請敍。例自銓曹擧行。而銓曹時無行公堂上。不得擧行云。新除授濟州牧使嚴思晩。敍用何如。傳曰。允。若此則同時坐勘之人。竝當一體敍用乎。係是科試事。乍罷旋敍。亦不無遽然之嫌乎。卿其參量。指一論理。草記稟處。可也。
정조 7년
黃昇源。以訓鍊都監言啓曰。本局哨官文仁奎李景哲趙光泗。今姑改差。何如。傳曰。允。
정조 7년
黃昇源。以訓鍊都監言啓曰。本局哨官梁廷楫金錫彬李儒喆。俱有身病。今姑改差。何如。傳曰。允。
정조 7년
黃昇源。以禁衛營言啓曰。本營哨官朴師悌李景勳。今姑改差。何如。傳曰。允。
정조 7년
黃昇源。以禁衛營言啓曰。本營哨官朴相一李在漢。俱爲受由在外。今姑改差。何如。傳曰。允。
정조 7년
黃昇源。以禁衛營言啓曰。嶺南停番軍。徵召草記。昨已允下矣。來七月當一番前部前司屬慶尙左道五哨軍兵。來六月二十五日。京中逢點。依例準二朔立番事。本道監兵使處。預爲知委之意。敢啓。傳曰。知道。
정조 7년
黃昇源。以御營廳言啓曰。本廳哨官白東遠。身病甚重。勢難察任。今姑改差。何如。傳曰。允。
정조 7년
黃昇源。以禁衛營言啓曰。來五月當五番左部後司屬。洪忠道五哨軍兵。逢點實數六百五十二名。已爲點閱整齊。五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 7년
黃昇源。以御營廳言啓曰。新差哨官宋廷顯吳彦邦宋弼完。今姑改差。何如。傳曰。允。
정조 7년
黃昇源。以御營廳言啓曰。本廳來七月八月兩朔應立中部中司屬全羅右道二哨。洪忠右道三哨。合五哨軍兵。來六月二十五日。京中逢點。七月初一日。與左部左司軍兵。當爲替代立番。趁期調送事。兩道監兵使處。依前知會之意。敢啓。傳曰。知道。
정조 7년
黃昇源。以御營廳言啓曰。本廳來五月六月兩朔應立左部左司屬慶尙右道五哨軍兵。已爲逢點整齊矣。五月初一日。與前司軍兵。替代立番後。舊軍放送之意。敢啓。傳曰。知道。
정조 7년
黃昇源。以御營廳言啓曰。哨官洪采疇金錫憲權薰。身病甚重。勢難察任。竝改差。何如。傳曰。允。
정조 7년
黃昇源。以守禦廳言啓曰。本廳親牙兵中司後哨官吳聖準。右司後哨官姜渭祥。今姑改差。何如。傳曰。允。
정조 7년
黃昇源。以摠戎廳言啓曰。本廳壯抄右司左哨官金聲顯。中哨官金光瑞。今姑改差。何如。傳曰。允。
정조 7년
黃昇源。以摠戎廳言啓曰。本廳哨官洪普泳陳德履。身病猝重。勢難察任。竝改差。何如。傳曰。允。
정조 7년
黃昇源。以刑曹言啓曰。因義禁府啓辭。大逆不道罪人沈籍沒家産事。命下矣。罪人沈奴婢等。令京兆考出帳籍。亦爲知委於五部及各該道。使之一一査出。修成冊報來後。依例花名永屬公賤之意。敢啓。傳曰。知道。
정조 7년
判府事鄭弘淳箚曰。伏以。臣昨上辭賞之箚。未蒙兪音。今又伏奉廐馬面給之命矣。噫。陵役告成。祗是上藉王靈。下賴諸執事之效力。臣顧何有。且念臣厚蒙國恩。無所酬答。涓埃之報。惟在筋力奔走。今以一時往役。冒受上賞。則眞所謂國人計功。私心悚懍。已不勝言。而矧玆蕃庶之錫。稠疊於兩日之內。亦豈不有乖於雖兼數事。毋得疊受之義乎。玆敢不避煩屑。仰暴衷懇。伏乞聖明。特垂察諒。亟收成命焉。答曰。省箚具悉卿懇。賞無得疊受。謂一時兼數事也。卿之引是語辭巽。得無過當之嫌。卿其安心勿辭。仍卽領受。仍傳曰。此批答。遣史官。傳諭于鄭判府事。
정조 7년
吏曹判書兪彦鎬疏曰。伏以。日屬良吉。禮擧崇報。聖孝增光。邦休永孚。臣猥廁邇列。躬瞻盛儀。得與鳥獸率舞。以效華嵩之祝。懽忻餘忱。久而冞切。第玆情私所拘。按住不得。自犯擅行之誅。反蒙曲許之私。臣方戴恩訟罪。感惶靡容。不意玆者。伏奉敎旨。以臣寫進璿譜御序。特陞爲正憲大夫者。臣聞命震𢥠。不省所出。竊伏惟皇天陟降。篤垂眷佑。元嗣誕降。國本永鞏。寶牒增錄。宸章弁卷。斯誠宗社莫大之慶。而糞土賤臣。適逢嘉會。獲與操管之役。榮幸雖極。惶愧方深。因此晉秩。豈臣夢寐之攸思。强所不能。勞無可紀。而論敍之典。混及罔功。私心悚赧。固不暇言。其爲名實之舛。恩賞之褻。非細故也。伏願亟收新資。以安賤分焉。仍念臣所帶銓任。夫豈有一分承受之望。而懇辭莫遂。慶禮在前。不得不冒沒趨班。夤緣肅命。而以臣疎闇之姿。僻陋之見。猝當政席。多窠排擬之際。摸𢱢窘澁之能。有愧政吏。貽笑傍觀。至今追思。慙汗浹背。反省初心。無面可顯。藉使臣無故在朝。決知其不堪於銓管品藻之任。而況又有懇迫之私。咫尺之守。曾於所上辭本。已悉陳暴。雖欲晏然久據。而何可得也。顧臣母病。自入今歲以來。益有朝夕懍懍之憂。向赴賀儀。計其往還。不過七八箇日。而間復添損。不免顚倒徑歸。臣抱此情理。從前所自效於時節起居之候者。亦不能如初。則未論職事緊漫與私義可否。目下事勢。尙何暇議於遠離從宦也哉。今以千不近似之職。委諸萬無可强之身。任其瘝曠。不卽變通。致使下僚獨賢。事體苟簡。此尤臣之所難安。而抑亦朝家之所宜軫念者也。噫。愚陋無狀。過沐洪造。八歲之中。超遷五階。湛恩汪澤。與天無極。臣是何人。驟濫至此。惟有筋力奔趨。或可爲圖報涓埃之道。而奈臣情勢。旣無以依近京闕。少效殫竭之義。又不敢虛帶重任。輒瀆崇嚴之聽。撫躬自悼。何往非罪。竝乞聖慈。曲垂鑑諒。特許鐫免臣詮任。以幸公私。不勝大願。答曰。省疏具悉。冢宰重任。豈容輕解。陞秩之命。蓋出酬勞。卿其勿辭。俟少間上來行公。
정조 7년
癸卯四月二十六日卯時。上御宣政殿。抄啓文臣親試入侍時。左承旨李在學。右承旨林錫喆。假注書李敬五。記事官金龍俔。記注官金鳳顯。以次進伏訖。試官原任提學判府事李徽之。原任直提學鄭民始徐浩修。檢校直閣金憙。原任直閣金宇鎭徐鼎修徐龍輔。檢校直閣鄭東浚。率製述文臣。入殿庭行四拜禮。上曰。諸試官進前。徽之曰。日氣調和。聖體。若何。上曰。一樣矣。懸題後。上曰。雜技科擧。已畢試乎。浩修曰。增廣及式年雜科試取時。本曹三堂。事當備員進參。而近來首堂進參。則次堂之懸病不進。便成謬例。論以重科場之意。殊涉未安。今此合二慶增廣雜科。已爲開場。而參判李崇祜。參議尹東晩。俱以病不進。卽爲牌招。何如。上曰。依爲之。此後雖於判堂進去之時。次堂如不同參。勿爲開場。稟旨請牌。可也。出擧條上曰。都承旨入侍。頤之自外進伏。上命讀次對擧條。頤之讀奏。上命書榻敎曰。承旨前望單子入之。新除授承旨。牌招察任。上曰。濟州子弟。使之入侍。上命書傳敎曰。西北道科時。文出身之上京者。特命出六調用。蓋出綏遠人之意。況耽羅。地是絶域。在朝家軫念之道。豈可不用兩道已例。濟州文科出身邊景祜金墉康聖翊。竝令該曹。六品遷轉。郞署窠隨卽調用。武出身三十人。亦依西北例。令兵曹及各營收用後。草記。其中自願留京人外。乞還本鄕之類。相當窠今日內。次次檢擬事。分付。民始曰。濟州出身。今將輪差。本廳哨官李洺宋載瑗。今姑改差。何如。上曰。依爲之。出擧條上曰。提調入侍。賤臣承命出。與藥房提調金華鎭偕入。上曰。科次進前。拆榜訖。上命書傳敎曰。抄啓文臣中。舊選諸人。三年講製。勤勞茂著。藉此亦足需用。且按故事。新選後。舊選許免。有湖堂一二已例。況今陞資。或外任外。在京無故者。數亦絶少。以此以彼。豈無曲諒之擧。抄啓文臣副司果李益運李宗燮。原春都事李東稷。京畿都事李顯默。中和府使洪仁浩。副司果李錫夏。注書李祖承。前校理李魯春。副司果曺允大竝減下。二月三月朔。親試課試書題。旣已頒布。書易講義。亦令在家製進。此則隨到從當考下。竝以此意。知悉。以抄啓文臣李度謙懸病不進拿處啓辭。上命書傳敎曰。情勢之外。聞其病勢。勢難逐月應試。況有舊選中吳泰賢已例。不必强其所不能。抄啓文臣李度謙。特爲減下。上曰。受由及在外玉堂許遞。前望單子入之。出榻敎上命書傳敎曰。副司果李錫夏。副校理除授。上曰。新除授玉堂。牌招察任。出榻敎仍命退。諸臣以次出。
정조 7년
癸卯四月二十六日未時。上御誠正閣。吏房承旨入侍時。右承旨林錫喆。記事官尹行任。記注官金鳳顯。記事官李崑秀。以次進伏訖。上曰。抄啓文臣試券持入。鳳顯承命捧入。上曰。御批試券。皆令親授。命兵曹佐郞金啓洛。副司果鄭萬始。承文副正字李翼晉李儒修入侍。親授。上曰。左承旨入侍。鳳顯承命出。與左承旨李在學偕入。錫喆先退。上曰。檢校直閣入侍。鳳顯承命出。與檢校直閣金宇鎭偕入。上曰。近日國體。可謂寒心。濟州牧使望。至於七改。今以嚴思晩爲擬受點。而頃以試官事。方在罷職不敍中。廟堂事。亦甚苟艱。發牌備邊郞。詳問以啓。上命退。諸臣以次退出。
정조 7년
癸卯四月二十六日酉時。上御誠正閣。軍士房承旨入侍時。左承旨李在學。記事官尹行任。記注官金健修。記事官李崑秀。以次進伏訖。上曰。近日雨澤甚慳。麥農未知何如。每念昨年禱雨之事。未弛宵旰之憂矣。在學曰。今雖惜雨之乾。麥事將有登熟之望云矣。上曰。入直閣臣入侍。賤臣承命出。與檢校直提學鄭民始偕入進伏。上曰。近日內閣事。誠可悶矣。原任雖多。時任甚鮮。卿須善加區劃。可也。上曰。副校理李錫夏入侍。上命退。諸臣以次退出。
정조 7년
行都承旨沈頤之坐。左承旨李在學坐。右承旨林錫喆坐。左副承旨吳大益坐直。右副承旨黃昇源坐直。同副承旨尹承烈坐。注書李祖承病尹行任仕。假注書權訪仕直。事變假注書玄重祚仕。
정조 7년
尹承烈啓曰。明日常參經筵。取稟。傳曰。只晝講。
정조 7년
金孝建有頉。代以權訪爲假注書。宋翼孝有頉。代以玄重祚爲事變假注書。
정조 7년
李在學啓曰。事變假注書玄重祚。時無職名。令該曹依例付軍職。冠帶常仕。何如。傳曰。允。
정조 7년
刑曹判書前望單子入之。鄭一祥落點。
정조 7년
兵曹口傳政事。副司直單鄭民始。
정조 7년
傳于黃昇源曰。靑松府使有闕代。口傳各別擇差。
정조 7년
以李集斗拿囚單子。傳于黃昇源曰。放。
정조 7년
傳于吳大益曰。右副承旨入侍。
정조 7년
李在學。以備邊司言啓曰。草記批旨。有若此則同時坐勘之人。竝當一體敍用乎。係是科試事。乍罷旋敍。亦不無遽然之嫌乎。指一論理。草記稟處之命矣。事係科試。則所坐不輕。乍罷旋敍。不無遽然之嫌。誠如聖敎。昨日擬望時。嚴思晩之坐罷本事。矇未覺察。初旣率爾備擬。末又至煩請敍。昏謬做錯。莫甚於此。誠不勝萬萬惶恐之意。敢啓。傳曰。何不指一回啓乎。末端惶恐云云。大是意外之語。若此廟堂。將無周諮之擧乎。卿須安心也。然則未敍用諸人。自可敍用。令政院捧傳旨。可也。
정조 7년
尹承烈。以訓鍊都監言啓曰。本局哨官金鼎豪丁德七尹光宗。今姑改差。前哨官梁廷楫李儒喆金錫彬還差。使之察任。何如。傳曰。允。
정조 7년
尹承烈。以禁衛營言啓曰。本營千摠吳載光。身病猝重。勢難察任。改差何如。傳曰。允。
정조 7년
尹承烈。以禁衛營言啓曰。本營哨官吳命濟金貴澤。今姑改差。前哨官朴相一李在漢還差。使之察任。何如。傳曰。允。
정조 7년
李在學。以御營廳言啓曰。新差哨官李大成白重朝金成殷。今姑改差。何如。傳曰。允。
정조 7년
尹承烈。以御營廳言啓曰。本廳新差哨官李成胤姜聖煒。今姑改差。竝與未差一窠。前哨官洪采疇金錫憲權薰還差。使之察任。何如。傳曰。允。
정조 7년
李在學。以守禦廳言啓曰。本廳親牙兵。中司後哨官康允文。右司後哨官李元芳。今姑改差。何如。傳曰。允。
정조 7년
李在學。以守禦廳言啓曰。本廳親牙兵。中司後哨官元世爀。右司後哨官朴時中。今姑改差。前哨官李洺宋載瑗還差。使之察任。何如。傳曰。允。
정조 7년
李在學。以摠戎廳言啓曰。本廳壯抄右司左哨官丁德九。中哨官金應泰。今姑改差。何如。傳曰。允。
정조 7년
尹承烈。以摠戎廳言啓曰。本廳壯抄右司左哨官金重連。中哨官金慶礎。今姑改差。前哨官洪普泳陳德履還差。使之察任。何如。傳曰。允。
정조 7년
全羅監司趙時偉狀啓。三月令藥材中。馬藺花等。節候尙早。限內不得封進。惶恐待罪事。傳于黃昇源曰。勿待罪事。回諭。
정조 7년
全羅監司狀啓。四月令薦新進上及五月朔朔膳進上竹筍。五月令薦新進上大小麥。限內不得封進。惶恐待罪事。傳于黃昇源曰。勿待罪事。回諭。
정조 7년
禁府啓目。草芝前僉使任世郁。原情云云。問目內辭緣。泛稱遲晩。刑推得情。何如。判付啓。雖不決棍。領運僉使。旣已蒙放。此囚段置。付過放送。
정조 7년
禁府啓目。製述官李華源。原情云云。傳旨內辭緣。泛稱遲晩。刑推得情何如。判付啓。付過放送。
정조 7년
禁府啓目。粘領運差使員法聖僉使南履五議處云云。以此照律。何如。判付啓。旣已決棍。付過放送。
정조 7년
禮曹判書徐浩修。參判李崇祜等疏曰。伏以。臣等向以元子宮胎封事。相率求對。伏承待下敎擇日之命。而竊有愚見。敢此聯陳焉。前冬本曹草記。蓋因先朝乙酉受敎。仰請裁處。而臣等謹稽受敎。則此後藏胎之以御苑爲定。亶由伊時。適得舊闕內石函書刻。然胎封之法。元有一等二等三等之分。而臣曹謄錄中。國初以來。十八朝胎封。歷歷見載。則一等胎封之不在舊闕。而舊闕石函之爲二等以下。明矣。受敎中。雖無一二等分別之敎。而舊闕石函。旣爲二等以下。則一等儀節之不可援此爲例。斷然無疑。事係典禮。不敢泯默。乞賜財幸。以重國體焉。臣等無任屛營祈懇之至。謹昧死以聞。答曰。省疏具悉。參考受敎及文蹟。指一附奏之意。往傳時原任大臣。仍具卿等意見。論理草記。
정조 7년
錦城尉朴明源。昌城尉黃仁點等疏曰。伏以。寶冊誕上於慈殿。縟儀將擧於兩宮。聖孝增光。邦慶無疆。臣民抃祝。曷有其極。仍竊伏念。臣之於君。子之於父一也。爲人之子。使其親有一善一能。而不能闡微。則古人謂之不仁不明。況乎君父嵬蕩其德業。而立其朝食其食。不思所以揄揚。則其可曰盡臣分乎。不啻爲不仁不明之歸也。臣等名係儀賓。跡異外朝。凡於大小朝政。如癡如聾。不識不知。然其愛君顯君之性。同得乎天。豈後於人。而況臣等之頂踵髮膚。皆先朝之賜也。殿下之恩也。今若徒體撝謙之聖心。拘於出位之小嫌。不以一國之輿誦。誦之於殿下。則非所以追先王而報殿下者也。玆敢冒萬死仰籲於崇嚴之下。伏乞聖明垂察焉。噫。有大德者。必得大名。稽古二典。肇自唐虞。堯曰放勛是也。舜曰重華是也。夫以上聖謙謙之德。於斯名也。若固有之者何也。天以是命之。人以是歸之。自有莫之致而致之者。故受之當時而不辭。垂之百代而爲則也。肆我世祖大王。允文允武。躬致太平。上答皇天之眷佑。下循臣民之祈懇。卽祚越二年。誕膺大號。所法者堯舜也。所稽者二典也。曁我宣祖大王。逮我肅廟英考。遵列聖已行之禮。爲邦家不刊之典。其盛德至善。雖無能名。而亦可以發揮其萬有一也。伏惟我聖上。道冠百王。學貫千古。粵在春宮。小心翼翼。履曾閔之養志。親文王之視饍。肆我英考。曰篤不忘。迺命代聽庶政。猗歟盛哉。及其光臨九五也。事天以敬。奉先以誠。風雨或愆。而每軫丙枕之憂。三路告飢。而亟罄內帑之金。晉接三晝。而寸陰是惜。禮使群工。而片善不遺。寶鑑成而闡十九聖心法。奎章建而曁數千里文敎。崇儒重道。壽國脈於泰山磐石之上。治成制定。囿民生於春臺玉燭之中。上下同流之化。庶幾復見於今。而菁莪棫樸之詩。不獨專美於前矣。以學問則傳洙泗之正脈。以文章則得謨訓之精微。蘊之爲德行。發之爲辭令。有典有則。爲殷爲周。沛然乎江河之赴海也。燦然乎月星之麗天也。每降絲綸。一札十行。曲盡民情。丁寧惻怛。搢紳大夫。咸曰大哉至哉。疲癃殘疾。亦莫不就其仁也如天。仰其明也如日。於是乎聖人之極工。帝王之能事畢矣。由百世而等百世。莫之能違者。其斯之謂歟。其斯之謂歟。然其文德姑捨是。臣愚死罪。請就武功而論之。嗚呼。丙丁以後。至于邇來。亂逆疊出。尙何忍言。或以戚里而糾結於朝著。或以懿親而醞釀於宮省。聖躬之危。宗社之禍。迫在朝夕。凜凜如一髮之繫千匀。而我殿下不露聲氣。默運神機。談笑以處。廓然淸明。雖文王之不大以聲。虞舜之誅殛四凶。何以加焉。夫卓敦之稱兵犯闕也。漢晉中主。尙或可以翦除。而至於城鼠社狐。深根固蒂者。儻非天錫勇智。德兼神武。則不能逆折奸萌。以致滋蔓難圖者。考之史牒。斑斑可見。吁亦至艱且危矣。使今日宗社。幾危而復安者。惟我殿下也。爲萬世開太平之業者。亦惟我殿下也。文德旣如彼盛也。武烈又如是卓卓也。環東土百萬生靈。日夜所祈祝。惟以八字渙號。模天畫日。少答我聖上與天無極之恩。人情所在旣如此。則天理之所當然可知也。然則是上帝之所命也。陟降之所賜也。殿下雖欲辭之。有不可得矣。伏願殿下。遠法堯舜。近法祖宗。誕降明命。亟擧縟儀。邦國幸甚。臣民幸甚。臣等無任屛營祈懇之至。謹昧死以聞。答曰。省疏具悉。卿等何不致詳。發此云云。予意悉及於筵敎。
정조 7년
癸卯四月二十七日辰時。上御誠正閣。右副承旨入侍時。右副承旨黃昇源。假注書金孝建。記注官金健修。記事官李崑秀。以次進伏訖。上曰。左承旨入侍。賤臣承命出來。與左承旨李在學。偕入進伏訖。上曰。今日坐直爲誰乎。昇源曰。姑未停當矣。上曰。右副善讀公事。今日入直。似好矣。上曰。禮堂入侍。賤臣承命出來。與禮曹判書徐浩修。參判李崇祜。偕入進伏訖。上曰。胎封尙未擧行。旣有先朝受敎。不必藏置外邑。欲於後苑淨潔處藏安。今月內擇日擧行。好矣。浩修曰。先朝受敎。似以二三等胎封。不必每貽民弊。故有此下敎。而事體至重。恐不宜權安禁苑。且伊時下敎。亦以依古例爲之爲敎。而太祖朝以下。皆有胎峰。則今番亦不可不依例擧行矣。上曰。然則禮堂出去。聯名陳疏。可也。上曰。觀象監列朝胎封儀軌取來。賤臣承命出來。取儀軌以入。上曰。安胎使望筒。考例書入。賤臣承命出來。以單望啓下之意。微稟。上曰。今日雜科試取。以何學爲之乎。賤臣承命出來。以漢學爲之之意。微稟。上曰。檢校直提學入侍。賤臣承命出來。與檢校直提學鄭民始偕入進伏。上命退。諸臣以次退出。
정조 7년
癸卯四月二十七日午時。上御誠正閣。召對入侍時。檢校直閣金宇鎭。參贊官尹承烈。侍讀官李錫夏。檢討官李鼎運。假注書金孝建。記注官金健修。記事官李崑秀。以次進伏訖。上命讀寶鑑。宇鎭讀。自副提學李珥。進聖學輯要。止至是進之。錫夏讀。自三公百官復請。止皆喜而退。鼎運讀。自冬十月上親視銓注。止恐無益。承烈讀。自上御經筵。止亦須軫念也。孝建讀。自十一月。止以爲外物而不省也。健修讀。自十二月。至禮部從之。崑秀讀。自九年。止贈左贊成訖。上命各陳文義。錫夏曰。從古聖賢爲學之要。必先於天理人慾上。猛加省察。此先朝所以親御經筵。勤勤討論者也。蓋理慾二字旣分之後。界限甚明。而將萌之初。其幾甚微。必須知得分曉。方可動合天理。顧今聖學高明。其於理慾之分。固已洞察無遺。而常就燕閑之地。益加警省之念。則亦不無資於聖而益聖之工矣。伏願深留聖意焉。上曰。所陳出於經義之講究者。而敷衍爲說。爲好矣。儒臣前以抄啓文臣。且今初登講筵。與他有異。今此所讀諸條。引經據義。逐條仰陳。可也。錫夏曰。宋神宗。以堯舜之事爲不敢當。程子。以爲非宗社臣民之福。此誠人君監戒處也。顧今聖學克篤。凡於進德之際。必以堯舜自期。則實是宗社臣民之福。伏願深留睿念焉。又曰。人君愛民。有其心而無其政。則民未蒙澤。至於歉歲。賙民之要。尤在於以實心行實政。顧今振濟之策。撫摩之澤。非不至矣盡矣。而凡於施措之際。誠實無間。終始如一而後。方可見實效矣。伏願益加聖念焉。上曰。所陳好矣。錫夏曰。求士於三代之下。惟恐其不好名。好名之士。未必盡有其實。而方之於竝與其實而弁髦者。亦不害爲自好之士。然而稱其好名。或不無眞僞名實之相混者。此惟在於鑑別用舍之如何耳。又曰。惟我東方一隅。何莫非皇朝恩造。而試以先朝辨誣事觀之。尤是百代難忘之德。顧今春秋之書。無地可讀。風泉之思。曠世冞深。雖此等文字。其於省覽之際。益念尊攘之義焉。上曰。此條所陳。尤是言外之意。甚好矣。抄啓時。講義之效。亦云不少矣。鼎運曰。上番旣以逐條仰對。臣無更達者。而聖王爲治之道。當以堯何人舜何人爲心。而後世人主。每患不能。篤志勇詣。以堯舜之事。謂之高遠難行。明道之進戒於宋神宗曰。非宗社臣民之福。先正之勉學於我宣廟。亦惟曰。不爲也。非不能也。殿下天姿卓越。睿學高明。政令事爲。動法唐虞。克懋向進不已之工。挽回三代雍熙之治。是臣區區之望也。承烈曰。上下番旣皆條列仰陳。如臣陳腐之見。固不敢更瀆崇聽。而先正旣以聖賢爲學之要。理慾界限之說。仰勉於先朝。臣之賤見。亦以爲今日聖學之要道。不越乎此等義理矣。伏願深留聖意焉。上曰。好矣。上命退。諸臣以次退出。
정조 7년
癸卯四月二十七日申時。上御誠正閣。右副承旨入侍時。右副承旨黃昇源。假注書權訪。記注官金鳳顯。記事官李崑秀。以次進伏訖。上曰。先讀全羅監司狀啓。可也。昇源進讀全羅監司狀啓李日成擊錚事。讀訖。次讀京畿監司狀啓金於仁老未殺獄事。未畢。上曰。姑置之。更讀他啓。昇源讀江華留守公事。未畢。上曰。此亦置之。昇源讀黃海監司稅米護送事。次讀洪忠監司狀啓雨澤形止事。次讀京畿監司狀啓。上曰。置之。昇源讀京畿監司狀啓。上曰。置之。昇源讀慶尙左兵使狀啓捉虎事。上曰。置之。昇源又讀洪忠監司狀啓。上曰。置之。昇源又讀慶尙右兵使狀啓猛虎食人事。次讀江華留守公事。上曰。置之。次讀咸鏡監司狀啓。次讀平安監司狀啓丹城罪人事。上曰。置之。次讀咸鏡監司狀啓罪人徒配事。上曰。置之。次讀洪忠監司狀啓稅米輸納事。上曰。置之。次讀全羅監司狀啓田稅上納事。上曰。置之。次讀南兵使狀啓兵符傳授事。上曰。置之。次讀平安兵使狀啓。次讀洪忠監司狀啓軍兵事。上曰。置之。次讀全羅監司狀啓田稅大同運納事。上曰。置之。次讀黃海監司藥物進上狀啓。上曰。置之。次讀全羅監司狀啓孟子講義事。上曰。置之。上曰。皆持而出去。昇源曰。啓字蒙下者。置之事。敢稟。上曰。然。昇源曰。銓曹郞廳。以靑松府使改差事。取考文書。更無前例云矣。上曰。速差堂上。仍命退。諸臣以次出。
정조 7년
行都承旨沈頤之坐。左承旨李在學坐。右承旨林錫喆坐直。左副承旨吳大益坐。右副承旨黃昇源坐。同副承旨尹承烈坐直。注書李祖承病尹行任仕。假注書高廷憲仕直。事變假注書李衡達仕。
정조 7년
尹承烈啓曰。明日常參經筵。取稟。傳曰。停。
정조 7년
尹承烈啓曰。卽者副修撰李鼎運。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
吏曹參議前望單子入之。金憙落點。
정조 7년
權訪有頉。代以高廷憲爲假注書。
정조 7년
玄重祚有頉。代以申馥爲事變假注書。申馥在外。代以李衡達爲事變假注書。
정조 7년
吏曹口傳政事。林蓍喆爲靑松府使。檢閱單尹行任。
정조 7년
沈頤之。以戶曹言啓曰。貢人舊遺在。限三千石蕩減事。命下矣。取考文書。則丁酉以上遺在。前已蕩減。戊戌遺在中三千石分排蕩減。實數別單書入之意。敢啓。傳曰。知道。
정조 7년
尹承烈。以禮曹言啓曰。因元子宮胎封事。臣浩修臣崇祜。聯名上疏。答曰。省疏具悉。參考受敎及文蹟。指一附奏之意。往傳時原任大臣。仍具卿等意見。論理草記事。批下矣。臣等祗奉批旨。往傳于時原任大臣。則議政府左議政臣洪樂性。以爲。卽者禮堂來傳聖批。有參考受敎及文蹟。指一附奏之命矣。臣謹按先朝乙酉受敎及禮曹所錄胎峯記。而取見禮堂疏本。則其所條陳。明白有據。至於一等儀節之不可援此爲例云者。實合於重事體之道。臣無容更議。伏惟上裁云。領中樞府事臣金尙喆。以爲。今以封胎事。因禮官疏請。有指一附奏之命矣。取見春曹掌古之書。自國初列聖朝胎封邑號山名。一一昭載。而至若御苑藏函。無所見錄。先朝乙酉受敎。亦無一二等分別之敎。則禮官所論舊闕石函。此爲二等以下云者。誠有所據。況伏念胎封排設之節。例有刻石標識之事。若於禁苑之中。欲如胎室制度。則事甚難便。欲除應行儀物。則有傷國體。今若分等裁酌。遵先朝當日之敎。如禮封山。體列朝已行之例。則恐合事宜。伏候上裁云。行判中樞府事臣鄭存謙。以爲。謹伏見乙酉受敎及該曹謄錄。十八朝胎峯。皆在名山。可以按考。則舊闕所得之石函。明是二等以下封胎之法。旣有等級。則一等儀節之不可援此爲例云者。禮堂疏陳。誠爲得體。臣無容更贅云。行判中樞府事臣徐命善。以爲。乙酉受敎。旣無一二等區別之敎。而春曹謄錄。俱載列聖朝胎封。則後苑古蹟之爲二等以下。推此可見。伏況一等胎封。事體至重。不設儀物。只用陶函之制。決知其未安。一遵列聖朝已行之例。備禮擧行。實合事宜。伏惟上裁云。行判中樞府事臣鄭弘淳。以爲。臣於典禮。本所昧昧。何敢强對。而得見禮堂聯疏。則一等二等區別之論。儘有依據。舊闕石函。明是二等以下。而乙酉受敎中。中葉以下之敎。臣雖不敢質言。或是聖意不及於一等而然歟。然則今番擧行。一遵典禮。恐合事宜云。行判中樞府事臣李徽之。以爲。臣於邦禮。本來空疎。胎峯事體亦重。不敢率易仰對。而第考禮曹所在胎峯謄錄。則列聖朝胎峯。皆在外邑矣。且先朝乙酉受敎。旣無一二等分別。則舊闕所藏石函。似是二等以下。而至若一等。有所重處。不宜援以爲例。禮堂之疏請。事甚得宜。伏惟上裁云。行判中樞府事臣李福源。以爲。列聖朝胎封之必擇吉地。必謹封識。所重有在故也。今此元子宮胎封儀節。不可不一遵列聖朝故事。而至若日後二等以下藏胎。謹依先朝受敎。藏于禁苑。恐爲得宜。伏惟上裁云。領敦寧府事臣金熤。以爲。胎峯事體。實係莫重。禮堂疏請。允合典禮。恐不必更求他可據之文蹟。而第以乙酉受敎中。他日封胎與否。其無可論之敎觀之。則先朝聖意。似不以一二等之分。有所區別。以臣鹵莽。不敢指一臆對。伏惟上裁云。諸大臣獻議。皆與臣等疏語。別無異同。而惟領敦寧府事金熤獻議。以先朝受敎中。他日封胎與否。無可論之敎。謂之聖意。似不區別一二等。而臣等愚見。則受敎中此句。當與潛邸時以下句語連看。恐不可混看於定式之聖敎也。且伏念乙酉受敎中。雖無一二等區別之敎。而舊闕石函。分明是二等以下。則今番儀節。事體自別。決不當援此爲例。一依列聖朝已行之典。擇地涓吉等事。卽爲擧行。何如。傳曰。乙酉受敎中字句。不能記憶。一本謄入。大抵後苑藏胎之敎。聖意出於遵舊制除民弊也。藏之之法。雖有區別。分等之例。受敎但當遵行而已。若於字句中。只及二等以下。則亦宜參量爲之。此草記所請。更待下敎擧行。可也。
정조 7년
尹承烈。以禮曹言啓曰。英陵陵上。寧陵陵上。石物塗灰有頉處。來五月初五日端午祭。兼告修改事。啓下矣。兩陵同奉一局之內。本曹堂上郞廳。依例兼進。以除廚傳之弊。何如。傳曰。允。
정조 7년
尹承烈。以承文院官員。以都提調言啓曰。院寫字官前銜朴宗孝李彦成金泰義陞實代。肄習崔亨植韓必大韓命喆。依例付軍職。冠帶常仕。童蒙朴萬年李遠植。筆才頗有成就之望。屬于本院肄習。使之鍊業。何如。傳曰。允。
정조 7년
刑曹啓目。粘殺獄罪人李海寅等。依法勘斷。道臣意見。誠爲得當。依狀請施行之意。分付道臣。何如。判付啓。道啓之分首從。卿等果無異同之見更良。論理稟處爲良如敎。
정조 7년
刑曹啓目。粘果川囚推罪人林者斤京獄事云云。依前同推。期於取服之意。分付道臣。何如。判付啓。新判堂與亞三兩堂。更加考閱。出意見稟處爲良如敎。
정조 7년
刑曹啓目。粘朔寧等官囚推罪人金於仁老味等獄事云云。依式同推。期於得情是白遣。守贊段。以原謀共敺之律勘處事。分付道臣。何如。判付啓。新判堂與亞三兩堂。更加考閱。出意見稟處爲良如敎。
정조 7년
刑曹啓目。粘上項罪人丁載大。奴仁得等。竝令道臣。照法嚴勘。何如。判付啓。新判堂與亞三兩堂。更加考閱。出意見稟處爲良如敎。
정조 7년
副修撰李鼎運疏曰。伏以。臣家有老父。衰病日劇。常有凜綴之憂。勢難暫時離捨。而逖違之餘。惟以昵近耿光爲至榮。不敢言私。屢日持被。俄於筵退之後。得接家信。則臣父本症之外。又添感冒。頭疼而寒熱交攻。痰滯而食飮不下。精神昏瞀。轉側須人。家僮繼至。促臣歸視。臣方寸煎灼。按住不得。忙陳短章。徑出禁扃。伏乞聖慈。亟削臣所帶之職。仍治臣擅離之罪。以肅朝綱。以便救護。千萬幸甚。省疏具悉。爾其勿辭。救護父病。
정조 7년
癸卯四月二十八日卯時。上御誠正閣。晝講入侍時。特進官韓光會。同知事趙時俊。參贊官沈頤之。侍讀官李錫夏。檢討官李鼎運。假注書權訪。記注官金健修。記事官李崑秀。宗臣鶴林君。武臣洪宅夏。以次進伏訖。上親講孟子第三卷二十四板上片。堯以不得舜爲己憂大文及分人以財謂之惠大文。錫夏進講下片。孔子曰大哉。堯之爲君大文。二十五板吾聞用夏變夷大文及孔子沒大文。上又親講錫夏所講。仍命各陳文義。錫夏曰。孔子曰大哉。堯之爲君。惟天爲大。惟堯則之。天道至大。而惟堯法之。與天同大。則堯亦一天也。後世人君。若能法堯。則亦當與堯無異矣。伏願殿下。師法神堯。如堯之仰體天道也。上曰。其言善矣。錫夏曰。陳良乃南楚卑鄙之人。而悅周公仲尼之道。北學中國。則乃爲豪傑之士。若以此推之。草野微賤之匹。安知無學問之士。經綸之才。出類而拔萃者乎。伏願深留聖意。勤加採用。俾無遺才之歎焉。上曰。其言善矣。鼎運曰。陳良北學周公仲尼之道。而孟子稱豪傑之士。以中國之大。其時學者。莫之先也。則陳良之學。可推而知。若使陳良。見用於當世。則儀秦之術。固無足論。管晏之功。薄而不爲。而時君世主。未聞有登庸之擧。致使學問之士。泯沒無稱。甚可惜也。人材用捨。亶在於人君採訪之如何。伏望留神於此等處焉。上曰。其言善矣。上曰。經筵官有文義可言者乎。時俊曰。上下番已盡之。不必疊架。而陳良之賢。世無知者。甚可惜也。則此聖賢所以有不可不知人之訓也。蓋知人之難。堯舜病諸。則伏願聖明。留意於知人能哲之道焉。上曰。其言亦善矣。上曰。特進官。亦有文義可言者乎。光會曰。子夏子游子張。聖門高弟。而以有若比聖人。以此觀之。陳相不足責也。而猶復云云者。是不屑之敎誨也。上曰。參贊官亦言文義。頤之曰。諸臣之言。已盡之矣。上曰。果然。文義皆好矣。孟子曰。君哉舜也。巍巍乎有天下而不與焉。此言獨不可用於堯乎。錫夏曰。堯舜之德一也。稱之於舜者。豈不可稱之於堯。而若論舜登庸之事。與堯有異。飯糗茹草。若將終身。及其被袗鼓琴。若固有之。皆是不離於本分上事。故惟於舜。可以不與稱之。而不合於堯也。上曰。此章文義。曾於抄啓文臣講筵論之。不必更詳也。上曰。陳良楚産也。産字。用之於物之生。故有物産之說。則以人曰産。何如。錫夏曰。陳良是蠻夷之人。故卑之而用産字也。上曰。此則不必然也。雖蠻夷。豈可以近於獸。而謂之産乎。上命撤講。上曰。右副承旨入侍。賤臣承命出來。與黃昇源偕入。上曰。上注書同入。可也。賤臣承命出來。以上注書出外。入稟。上曰。禮曹草記入之。賤臣承命出來。上仍命退。諸臣以次出。
정조 7년
癸卯四月二十八日申時。上御誠正閣。右承旨入侍時。右承旨林錫喆。假注書高廷憲。記注官金健修。記事官李崑秀。以次進伏訖。上命讀公事。錫喆讀公事。上曰。禮曹謄錄持入。賤臣承命出捧入。上曰。乙酉五月政院日記持入。賤臣承命出奉入。上曰。今日雜科。畢試與否。知入。賤臣承命出。以姑未了當之意。微稟。上曰。某學已畢。某學未畢與否。知入。賤臣承命出。以漢學淸學已畢。蒙學倭學未畢之意。微稟。上曰。禮曹草記持入。賤臣承命捧入。上曰。爾是霽峰幾代孫耶。賤臣曰。爲七代孫矣。上曰。遣官致祭。其在何年耶。賤臣對曰。在壬辰年矣。上曰。壬辰年後。更無致祭之事耶。賤臣對曰。果無之矣。上曰。霽峯有文集乎。賤臣對曰。有之矣。上曰。霽峯集取來於玉堂。賤臣承命出捧入。上曰。此乃爾先祖文集也。爾讀一遍。可也。賤臣讀一遍。上曰。近接正書朝紙。則鄭判府事自北路回還後。所奏擧條。何不備悉謄布耶。申飭院吏。使之一一頒布。可也。命書傳敎曰。昨因禮堂聯疏。使之就議大臣後。草記者。不過是漫應也。取考乙酉年受敎。雖無區別分等之聖敎。而傳敎中。旣有胎封置簿。亟令祛之之敎。則聖意所在。亦可仰認。豈可拘於一等。不遵受敎定式。一依受敎擧行事。分付。又命書傳敎曰。注書尹行任。口傳還付翰林。上命退。諸臣以次退出。
정조 7년
行都承旨沈頤之坐。左承旨李在學坐直。右承旨林錫喆坐。左副承旨吳大益坐。右副承旨黃昇源坐。同副承旨尹承烈坐直。注書李祖承病一員未差。假注書朴命燮仕直徐瀅修病。事變假注書朴能源病。
정조 7년
黃昇源啓曰。合辭方張之時。兩司無詣臺之員。事甚未安。除在外疏批未下及雜科進去外。呈告人員。竝卽牌招。何如。傳曰。允。
정조 7년
尹承烈啓曰。檢閱尹行任。旣已付職。卽爲牌招入直。何如。傳曰。允。
정조 7년
傳于李在學曰。同副承旨。入侍。
정조 7년
尹承烈啓曰。禮曹判書徐浩修。參判李崇祜。有稟達事。來詣請對矣。傳曰入侍。
정조 7년
傳于沈頤之曰。吏房承旨入侍。
정조 7년
傳于尹承烈曰。軍士房承旨入侍。
정조 7년
高廷憲有頉。代以朴命燮爲假注書。
정조 7년
尹行任遷轉。代以李儒修爲假注書。
정조 7년
李儒修有頉。代以崔重圭爲假注書。
정조 7년
李衡達有頉。代以姜世綸爲事變假注書。
정조 7년
姜世綸有頉。代以金商雨爲事變假注書。
정조 7년
崔重圭有頉。代以洪鳳周爲假注書。
정조 7년
洪鳳周有頉。代以李亨基爲假注書。
정조 7년
金商雨有頉。代以朴載淳爲事變假注書。
정조 7년
朴載淳有頉。代以朴暉爲事變假注書。
정조 7년
李亨基在外。代以金泰熙爲假注書。
정조 7년
金泰熙在外。代以徐瀅修爲假注書。
정조 7년
朴暉有頉。代以崔起謙爲事變假注書。
정조 7년
崔起謙在外。代以朴能源爲事變假注書。
정조 7년
朴命燮有頉。代以李敬五爲假注書。
정조 7년
有政。吏批。判書兪彦鎬受由在外。參判未差。參議金憙進。同副承旨尹承烈進。
정조 7년
吏批啓曰。判書兪彦鎬受由在外。參判未差。小臣獨政未安。何以爲之。敢稟。傳曰。只出緊任。以李泰永爲副校理。以李東郁爲修撰。以李命植爲判義禁。以吳載純單付問安副使。以嚴思晩單付濟州牧使。以金鼎國爲銀溪察訪。以林鳳頀爲幽谷察訪。以金恒光爲金郊察訪。以金夏璉爲判校。以方宗擧爲司藝。以金命彦爲直講。以邊景祜爲典籍。以金墉爲典籍。以康聖翊爲檢校。司直柳義養。折衝今加嘉善。德陵定陵故封築時。禮曹參議加資事。承傳。
정조 7년
有政。兵批。判書鄭好仁病。參判姜世晃病。參議李亨元入直進。參知鄭東俊病。左承旨李在學進。副司直尹師國吳載純李時秀沈有鎭趙尙鎭柳誼趙興鎭姜彝正單付。副司果鄭在信曺遠振單付。僉知李延喆具紞單付。
정조 7년
李在學。以兵曹言啓曰。新除授麟山僉使崔爀。以別付料軍官。除拜此職。辭朝發行之際。諸軍官等郊外餞送。而與其同僚。有所爭詰。至於拔刃刺人之擧云。故聞極驚駭。招致諸軍官。査問其委折。則崔爀果以禮木事。發怒於同僚軍官李東雄。刺其肩膊。至有血被衣衫之境。而李東雄亦爲招來看審。則果如所告。渠旣身爲邊將。作此無前駭擧於城外咫尺之地。此等悖惡之類。不可以已經下直。置而不論。令該府拿問重勘何如。傳曰。允。何必拿問。擧措極其怪愕。改差。卿其棍問取招草記。
정조 7년
沈頤之。以漢城府言啓曰。因景慕宮坊舊居民田次建等擊錚。刑曹草記內。登聞事體。何等嚴重。而初非四件。敢以私事。肆然擊錚。其爲無嚴。莫甚於此。狀頭。自臣曹依律勘罪。本事則自京兆。初旣成給完文。旋卽爻周。未知其委折之如何。而事涉逕庭。更令京兆。詳査決給。俾得奠居之事。允下矣。昨年前判尹臣鄭昌聖詳探。生魚旅客之本無定主。決給於本坊民人等處。使之賴生矣。生魚廛人輩。爲慮前頭未然之弊。呼訴沮戲。還收決給完文。致有本坊民。猥煩天聽之擧。而其爲弊委折。廛人及坊民處。更爲盤問。反復査實。則廛人之於旅客。所業各異。不相干涉。實無爲害之端。而大抵生魚。自二月至八月。南江魚物。陸續來到。此則本坊之民。切勿干預。冬三朔東北生魚數三種。旅客付之本坊居民。以爲眷恤懷保。事甚便當。而本坊之民。旣不得干預於南江生魚之來。則中都兒輩。亦不得奪取東北生魚主人之意。成節目定式擧行。則前頭少無弊端。以此決給。以爲聊賴奠居之地。何如。傳曰。允。
정조 7년
癸卯四月二十九日卯時。上御誠正閣。吏房承旨入侍時。右承旨林錫喆。假注書高廷憲。記注官金健修。記事官李崑秀。以次進伏訖。上命承旨。讀農形狀啓。錫喆讀奏。上曰。下番翰林。牌去來催促。賤臣承命出。以姑未入來之意。微稟。上曰。又爲出去。連爲催促。與之偕入。賤臣承命出。與尹行任偕入。上曰。禮堂以何事請對耶。知入。賤臣承命出。以元子宮封胎稟定事。請對之意。微稟。上曰。稟定節次何事耶。知入。賤臣承命出。以昨日依受敎擧行傳敎。而擧行節次。稟定然後擧行。故來待之意。微稟。上曰。禮堂與他承旨入侍。賤臣承命出。與黃昇源徐浩修偕入進伏。上曰。卿等今所稟定者。何事耶。浩修曰。元子宮胎封。依先朝受敎擧行事下敎。而先朝下敎。初不分一二等。且舊闕所得石函。書以王子。則宜得名山。占爲胎峯。實合事理。且太祖朝以來。十八朝皆有胎峯。則今番獨於御苑藏安。似有傷於國體。其在臣子之道。有難奉承矣。上曰。旣有受敎。則在今不遵。極涉如何矣。浩修曰。受敎初不分等下敎。則似不必援以爲例矣。上曰。藏安使何以爲之乎。浩修曰。王子則堂下正三品進去。大君則堂上正三品進去。元孫宮從二品。元子宮正二品進去。而自備局啓下矣。上曰。鷹峰在御苑之後。藏安於此。似好矣。浩修曰。聖敎果至當矣。臣等今日往鷹峯。先看處所。何如。上曰。可也。上命退。諸臣以次退出。
정조 7년
癸卯四月二十九日未時。上御誠正閣。同副承旨入侍時。同副承旨尹承烈。假注書李儒修。記注官金健修。記事官尹行任。以次進伏訖。上曰。禮判入來乎。承烈曰。朝者未承入來之敎。故不爲待令矣。上曰。近來湖中人心。何如。承烈曰。臣居與內浦相遠。故未能的知。而蓋自大加懲創。幾至鎭定云矣。上曰。都承旨入侍。賤臣承命出。與沈頤之偕入。上曰。卿爲洪忠道伯時。槐山南漢之事出云。卿其知之乎。頤之曰。南漢本以惡種。多負逋欠。前道伯李秉鼎。定配於泗川地。其後逃還。故臣狀啓還配。泗川縣監沈公協。亦爲論罪矣。大抵此事。似屬濫杖。而南漢拔劍。欲害官差。成光默。戒嚴度日。故事至此矣。上曰。成光默於先正。爲幾代孫乎。頤之曰。臣但知其爲奉祀孫。不知其爲幾代孫。上曰。先正書院在何地。頤之曰。在坡山矣。上曰。都承旨。後若爲刑曹參判。凡諸文案。宜各別留意。先卿爲刑判時事。予至今不忘矣。上命書傳敎曰。政官牌招開政。濟州文科六人。今日政。皆令調用。又命書傳敎曰。未下直守令邊將。皆令明日辭朝。命退。諸臣皆以次退出。
정조 7년
癸卯四月二十九日申時。上御誠正閣。坐直承旨持公事入侍時。檢校直提學鄭民始。左承旨李在學。假注書朴命燮。記事官李崑秀尹行任。以次進伏訖。上曰。政事望入之。賤臣承命出。政事望筒捧入。上曰。濟州文官作窠付職事。何以爲之。知入。賤臣承命出。自上有陞敍之命。而吏曹無首堂。故亞堂不得擧行事。微稟。上曰。斯速擬入。賤臣承命出。政事望筒捧入。命退。諸臣退出。
정조 7년
行都承旨沈頤之坐。左承旨李在學坐直。右承旨林錫喆坐。左副承旨吳大益坐。右副承旨黃昇源坐。同副承旨尹承烈坐直。注書李祖承病一員未差。假注書徐瀅修仕李敬五仕直。事變假注書朴能源仕。
정조 7년
尹承烈啓曰。明日景慕宮夏享大祭齋戒相値。視事頉稟。傳曰。知道。
정조 7년
傳于沈頤之曰。禮房承旨。馳詣宗廟景慕宮。奉審摘奸以來。
정조 7년
李在學啓曰。訓鍊都正李柱國。以禁軍取才事。今方慕華館出去矣。所授御營大將命召。來請還納。何以爲之。敢稟。傳曰。仍佩往來。
정조 7년
吳大益啓曰。假注書徐瀅修李敬五。事變假注書朴能源。時無職名。令該曹依例付軍職。冠帶常仕。何如。傳曰。允。
정조 7년
尹承烈。以禮曹言啓曰。卽接溫陵令所報。則本陵端午祭。兩官當爲進參。而參奉李光靖。時在慶尙道安東地。身病沈重。不得上來云。莫重祭享。兩官不可不備員。參奉李光靖。今姑改差。其代。卽令該曹口傳差出。以爲備員將事之地。何如。傳曰。允。
정조 7년
傳于林錫喆曰。溫陵參奉有闕之代。令次堂擧行。
정조 7년
吏曹口傳政事。以趙學敏爲溫陵參奉。
정조 7년
傳于尹承烈曰。雜科試官。率擧子入侍。
정조 7년
傳于李在學曰。當該宣傳官。爲先汰去。
정조 7년
李在學。以兵曹言啓曰。本曹麟山僉使崔爀。拿問重勘草記。傳曰。允。何必拿問。擧措極其怪悖。改差。卿其棍問取招草記事。命下矣。崔爀今日聞已發去云。故今方發關畿營。使之追蹤捉來於所到處。待其來到。當爲棍問取招之意。敢啓。傳曰。知道。
정조 7년
李在學。以兵曹言啓曰。本曹草記。傳曰。何必拿問。擧措極其怪悖。改差。卿其棍問取招草記事。命下矣。崔爀捉來。以傳敎內辭意。發問目嚴棍取招。問目內。汝雖頑悍武夫。旣已身爲邊將。以幺麽事。與同類相詰。至於拔刃刺人。流血狼藉之境。究厥所爲。萬萬痛惡。特敎査問。事體嚴重。其間委折。毋敢隱諱。從實一一直招。所供內。矣身廳中。例有些少禮木。而果未辦納。以赴任後從當備送爲言。則同僚軍官等。齊會郊外。欲奪行裝。使不得前進。而其中李東雄。以掌務所任。督納最甚。至欲執持下馬。故不能支堪。兼有憤心。果爲拔刀刺之納招。渠旣身爲邊將。以一時之憤。拔刃傷人者。誠極悖惡。而旣有棍問取招草記之命。故爲先取招以入之意。敢啓。傳曰。知道。罪名考例稟處。
정조 7년
尹承烈。以兵曹言啓曰。依下敎。宣傳官李寅植。決棍七度之意。敢啓。傳曰。知道。
정조 7년
黃昇源。以義禁府言啓曰。卽接慶尙監司李秉模啓本則以爲。釜山前僉使權綸。旣是軍餉居二。則卽當依事目決杖。而前已遞職還歸。決杖一款。依法典擧行之意。令該府稟處云矣。權綸時在慶尙道善山地云。依例發遣府書吏。拿來何如。傳曰。待待命拿囚。
정조 7년
癸卯四月三十日卯時。上御誠正閣。吏房承旨入侍時。右承旨林錫喆。假注書李敬五。記事官李崑秀尹行任。以次進伏訖。上曰。留院公事入之。賤臣承命出。持公事入。上曰。端陽祭報府持入。上曰。左承旨兵曹參知入侍。賤臣承命出。與左承旨李在學。兵曹參知鄭東浚偕入進伏。上曰。永陵參奉李光靖代。卽爲擬入事。分付。仍命退。諸臣以次出。
정조 7년
癸卯四月三十日卯時。上御誠正閣。左承旨入侍時。左承旨李在學。假注書徐瀅修。記事官李崑秀尹行任。以次進伏訖。上曰。雜科覆試。今日則當出榜云耶。在學曰。未及聞知矣。上命注書出去。雜科何時出榜與否。知奏。賤臣承命出來。諸臣隨卽退出。
정조 7년
癸卯四月三十日午時。上御誠正閣。右副承旨入侍時。右副承旨黃昇源。假注書徐瀅修。記事官金龍俔。記注官金鳳顯。以次進伏訖。上命昇源。讀諸公事。讀訖。命書兵曹草記批旨。書訖。命退。諸臣以次退出。
정조 7년
癸卯四月三十日申時。上御宣政殿。雜科試官。率擧子入侍時。檢校提學鄭民始。行都承旨沈頤之。左承旨李在學。右副承旨黃昇源。同副承旨尹承烈。假注書徐瀅修李敬五。記事官李崑秀尹行任。以次進伏訖。上曰。試官率擧子入侍。賤臣承命出。與典醫監提調鄭一祥。司譯提調李𡊠。禮曹判書徐浩修。觀象監提調李崇祜偕入進伏。上曰。律科之全闕何故。雖云雜科。全數闕榜。事涉如何矣。一祥曰。深文受講。故全闕矣。上曰。擧子以榜次進講。可也。此亦呼新來乎。一祥曰。然矣。上曰。問于漢學欲製乎。欲講乎。擧子等奏曰。能做箴銘頌矣。上曰。應製云者。皆是譯科乎。𡊠曰。然矣。上曰。雖不善做。何傷之有。能做者使之別坐。仍出御題冽泉樓銘。使政院各給試紙。陰陽科壯元洪九成進伏。上曰。壯元二字。例書於儒巾。而今胡不書。皆令書之。可也。崇祜曰。出給講章乎。上曰。好矣。禮判與提調同坐出講章。畫數高者。使之別坐。以待施賞。可也。陰陽科譯科醫科。以次進講訖。上曰。通則紙二卷。略則紙一卷。施賞。可也。上曰。禮曹參議尹東晩。刑曹郞廳一員。率律生入侍。三試官依殿講規式試取。檢律李仁成爲參試。好矣。上曰。不參律科。則不得爲檢律乎。一祥曰。然矣。上曰。律科元數幾何。一祥曰。初試爲十三人矣。一祥曰。無冤錄。文甚不好。以大明律經國大典。出給講章。何如。上曰。好矣。上曰。律官講。亦於禮曹設行乎。一祥曰。然矣。上曰。抽栍官及差備官。皆令入來。自外試講時。誰出講章乎。一祥曰。禮判出講章矣。上曰。然則禮判爲之。可也。差備官呼擧子。以次進講文義。上曰。今見律講。矇然若此。將不得照律文矣。人之生死。專係此輩之手。古人以不讀律文。有非之者。況律官乎。其爲關係。誠非細矣。繼自今。卿等須各別。申飭。上曰。明日雜科唱榜後。製述人當施賞。皆令退去。上命頤之書傳敎曰。今覽完伯狀聞。谷城燒戶。爲四十餘戶。和順燒戶。爲二十餘戶。事極矜慘。原恤典外。依他道別恤典近例。會付穀中。使之題給。仍令地方官。各別顧恤。毋至顚連之境事。令廟堂行會嚴飭。上曰。巡將望。向旣申飭。則何故擬入如此輩乎。勢難每每涵容矣。以兵曹巡將啓目。命書判付曰。此亦官方。前此申飭。何等截嚴是隱則。除非遠途人。或有來歷者。則豈可冒禁濫擬乎。此似細事。近來銓官行政之際。殆無顧忌之故。此等處。自不免干冒。豈可每每涵容。此啓目勿施。卿則罷職。上曰。命召當刻內還納。上曰。前兵判向日記過時。旣不卽納符。今又緩緩若此。極爲駭然。授宣傳官左隻。使之奪符以來。上命承烈曰。譯科收券以入。上曰。旣命奪符。則兵判何尙今不來。斯速知入。仍命退。諸臣以次出。
정조 7년
癸卯四月三十日戌時。上御誠正閣。軍士房承旨入侍時。左承旨李在學。假注書李敬五。記事官李崑秀尹行任。以次進伏訖。上曰。兵判何爲遲滯。斯速知入。賤臣承命出。以兵判待令于闕外之意。仰達。上曰。巡將抄啓。以如此輩擬入。抑何意也。更爲知入。賤臣承命出。以問于兵判。則近來白徒閑散中。亦有抄啓者。故今番亦依此爲之。惶恐待罪之意。仰奏。上曰。江界文案。分付戶曹。使之持入。仍命退。承史以次出。
정조 7년
行都承旨沈頤之坐。左承旨李在學坐。右承旨林錫喆坐。左副承旨吳大益坐。右副承旨黃昇源坐直。同副承旨尹承烈坐直。注書李祖承病一員未差。假注書徐瀅修仕李敬五仕直。事變假注書朴能源仕。
정조 7년
大駕詣景慕宮。展拜罷後。奎章閣政院玉堂藥房口傳問安。答曰。知道。
정조 7년
林錫喆啓曰。判義禁李命植除拜後。過三日不爲出肅。依定式推考警責。仍卽牌招察任。何如。傳曰。允。
정조 7년
李在學。以一所巡廳言啓曰。去夜初更五點量。犯夜人武藝別監金大義執捉。依更數治罪之意。敢啓。傳曰。相考案簿元無似此名字。更爲草記。可也。
정조 7년
尹承烈啓曰。今此端午帖製述人抄啓中。時無職名人。令該曹口傳付軍職。何如。傳曰。允。
정조 7년
李在學啓曰。卽者兵曹郞廳來言。今日景慕宮展拜時。侍衛節目。當爲磨鍊以入。而判書未差。不得擧行云。何以爲之。敢稟。傳曰。令次堂擧行。
정조 7년
以兵曹判書有闕政事。取稟。傳于林錫喆曰。當日爲之。
정조 7년
黃昇源啓曰。抄啓文臣親試時。中和府使洪仁浩。連三次居首。依定式。加資傳旨捧入之意。敢啓。傳曰。知道。
정조 7년
沈頤之。以吏曹言啓曰。今此景慕宮展拜時。左右通禮。不可不備。而右通禮宋銓。在外未肅拜。今姑改差。其代。口傳備擬以入之意。敢啓。傳曰。知道。
정조 7년
吏曹口傳政事。以呂善亨爲右通禮。
정조 7년
李在學。以司僕寺言啓曰。今日景慕宮展拜時。本寺正。當爲進輿差備。而正尹㬦。景慕宮夏享大祭。差祭進去矣。今姑改遞。其代。令該曹卽爲口傳差出。以爲差備之地。何如。傳曰。允。
정조 7년
吏曹口傳政事。以李魯春爲司僕正。
정조 7년
李在學。以御營廳言啓曰。今日景慕宮展拜時。依兵曹節目。集春營入直軍二十名。領軍把摠許侊。哨官河景世率領。月覲門左邊設布帳外排立。東營入直軍三十名。把摠李需克。哨官李寅英率領。宮大門外把守。而竝待標信出用。解嚴後還入直間。集春營哨官金履彬。東營哨官洪昌猷代直之意。敢啓。傳曰。知道。
정조 7년
尹承烈。以吏批言啓曰。抄啓文臣中和府使洪仁浩。加資事。命下矣。雖經準職。未及資窮。何以爲之。敢稟。傳曰。旣經準職。且於節目中。有已準職。則加資之受敎。不必草記。依定式加資。可也
정조 7년
有政。吏批。判書兪彦鎬受由在外。參判未差。參議金憙。同副承旨尹承烈進啓曰。判書兪彦鎬受由在外。參判未差。小臣獨政未安。何以爲之。敢稟。傳曰。只出緊任。又啓曰。臺諫多窠。今當差出。而擬望之人乏少。外任竝擬。何如。傳曰。允。
정조 7년
以江陵縣監望筒。傳于尹承烈曰。本縣物衆地大。素稱大都護。兼以關防重地。爲海門咽喉。所宜十分愼擇。況是前倅身死之代者乎。近日申飭之下。以衰病人首擬。大非爲官擇人之意也。擬望銓官推考。此望筒勿施。更爲擬入。
정조 7년
以江陵縣監望筒。傳于尹承烈曰。藉令首擬之人。有坐鎭關防之才。海陸自異。則纔還關西。旋赴嶺東。得無非此莫可之嫌乎。在銓家差遣之道。又不容如是苟簡。以傷事面。此望筒勿施。更爲擬入。
정조 7년
以金鍾秀爲兵曹判書。沈有鎭爲大司諫。洪彦喆爲執義。宋銓爲掌令。李壽咸爲持平。趙恒鎭任希遠爲正言。趙興鎭爲校理。李度謙爲修撰。徐浩修爲弘文提學。吳載熙爲江界府使。李夔爲江陵縣監。中和府使洪仁浩。今超通政。抄啓文臣親試時。連三次居首。加資事。承傳。
정조 7년
傳于黃昇源曰。兵曹番次苟簡。參判遷轉★★★直堂上。參議參知許遞。前望單子入之。參判未差之代。以日前新資夫經★★人。口傳擬入。竝待下批。牌招推移入直。
정조 7년
兵曹參議參知前望單子入之。尹承烈李在學落點。
정조 7년
兵批。判書金鍾秀未肅拜。參判未差。參議尹承烈入直進。參知李在學未肅拜。右副承旨黃昇源進。副司果尹㬦李延伋呂萬永權以綱李度謙曺允大林道浩徐美修金翊休崔烜竝單付。
정조 7년
黃昇源啓曰。端午帖。明日當爲出韻科次。新除授弘文提學徐浩修。待明朝牌招。何如。傳曰。允。
정조 7년
兵曹口傳政事。副司直鄭東浚。
정조 7년
備忘記。新除授行兵曹判書金鍾秀。卽爲牌招。傳授命召。觀於向日閣班升殿時。已料病勢之差可。比聞益有快減。重臣親年篤老。雖曰難以離捨。此則不然。與山林在世時有異。豈可不將來京第。惟今除命。非出於强所不能之擧也。況本兵之任。專管宿衛。不可一刻暫曠。且況師律所關。處義有不得自由者。以此以彼。豈可遲徊。且聞所居之地。無異部字內。牌去來各別催促。曉鼓前知入。
정조 7년
備忘記。今年節候差晩。麥農姑未登熟。此時饑民接濟。尤不容一毫放心。俄見畿伯狀本。今朔一巡加給云云。此則自有已例。而雖於旬望之後。觀麥事登場撤賑之意。令廟堂行會。湖西亦以此意。卽爲分付。大抵凡事始雖孜孜。終必怠忽。況今賑政營邑。比春初。必有泛忽之歎。一兩日內。發遣繡衣。或宣傳官。另探勤慢。俾各知此先甲之令事。一體措辭嚴飭。
정조 7년
傳于黃昇源曰。夜已四鼓。標信尙不還納。當該宣傳官拿處。今日政院擧行。極爲駭然。當該承旨。爲先從重推考。傳命重地。修擧與否。專靠實注書。而如是慢忽。亦爲禁推。
정조 7년
林錫喆。以吏曹言啓曰。永陵參奉尹東美呈狀內。身病甚重。勢難察任云。今姑改差。何如。傳曰。允。
정조 7년
李在學。以司僕寺言啓曰。本寺判官鄭東協。諳鍊事務。多有修擧。今當瓜限。遞去可惜。姑爲仍任。以責成效。何如。傳曰。允。